**Príloha 04**

**0**

**NÁVRH RÁMCOVÝCH ZMLUVNÝCH PODMIENOK**

**„Rekonštrukcia verejných priestranstiev na Jurigovom námestí “**

 Požadované rámcové zmluvné podmienky pre spracovanie návrhu Zmluvy o dielo podľa ust. § 536 a nasl. zákona č. 513/1991 Zb. Obchodný zákonník v znení neskorších predpisov a v súlade s ust. zákona č. 185/2015 Z. z. Autorský zákon v znení neskorších predpisov a v súlade s právnym poriadkom Slovenskej republiky.

**Úvodné ustanovenia:**

Zhotoviteľ bol vybraný na základe výsledku súťaže návrhov s názvom:

**„Rekonštrukcia verejných priestranstiev na Jurigovom námestí“**

Stavebník: Hlavné mesto Slovenskej republiky Bratislava

 Primaciálne nám. 1, 814 99 Bratislava

 **Predmet zmluvy a povinnosti zhotoviteľa:**

* Zhotoviteľ na základe zmluvy vo vlastnom mene, na vlastnú zodpovednosť a na vlastné náklady zhotoví a dodá pre objednávateľa projektovú dokumentáciu na realizáciu stavby námestia, garážového domu a objektu s obchodnými prevádzkami OD KOTVA v projekte: „**Jurigovo námestie**“ v MČ Bratislava-Karlova Ves v k. ú. Karlova Ves, (ďalej len „dielo“), pričom bude rešpektovať a zachová Požiadavky na riešenie z hľadiska územného plánu, Požiadavky na riešenie z hľadiska ochrany kultúrneho dedičstva, Požiadavky na architektonické riešenie špecifikované v Súťažných podmienkach a Súťažnom zadaní a objednávateľovi odovzdá bez technických a právnych chýb najmä:

* Architektonickú štúdiu (ďalej len „**AŠ**“);
* Dokumentáciu pre územné rozhodnutie (ďalej len „**DÚR**“) v súlade s vyhláškou MŽP SR č. 453/2000 Z. z., ktorou sa vykonávajú niektoré ustanovenia stavebného zákona (ďalej len „**VSZ**“) vrátane svetlotechnickej štúdie;
* Dokumentáciu pre stavebné povolenie (ďalej len „**DSP**“) v súlade s VSZ;
* Zhotoviteľ na základe zmluvy bude povinný vykonať aj odborný autorský dohľad projektanta počas realizácie stavby (ďalej len „**AD**“), a to od začatia stavby (odovzdania staveniska) do vydania kolaudačných rozhodnutí na všetky stavebné objekty príslušnými stavebnými úradmi a nadobudnutia ich právoplatnosti v rozsahu potrebnom pre riadny priebeh zhotovovania stavby s povinnou účasťou zhotoviteľa na pravidelných kontrolných dňoch stavby, ako aj v prípadoch vyžadovaných zhotoviteľom stavby alebo stavebným dozorom, pričom bude vykonávaný v súlade s rozsahom prác podľa sadzobníka UNIKA.
* Objednávateľ si vyhradzuje právo uplatniť opciu u zhotoviteľa na zhotovenie a dodanie dokumentácie pre realizáciu stavby (ďalej len „**DRS**“) za rovnakých podmienok, ako je uvedené v tejto zmluve. Pre zamedzenie pochybností, objednávateľ je oprávnený (nie povinný) uplatniť opciu na zhotovenie a dodanie **DRS**.
* Všetky zmluvné podmienky týkajúce sa **DRS** definované od tohto bodu ďalej v tejto zmluve, sú platné len za podmienky **uplatnenia opcie na** zhotovenie a dodanie **DRS**.
* Súčasťou dokumentácie bude aj garážový dom pod námestím a objekt s obchodnými prevádzkami OD KOTVA.
* Záväznou podmienkou pre riadne splnenie predmetu zmluvy, ktorá bude podmieňovať jeho prevzatie objednávateľom, bude dodržanie podmienok zmluvy (definovaných požiadaviek na architektonické riešenie), dodržanie podmienok vykonania diela vyplývajúcich z písomných pokynov objednávateľa (technického dozoru objednávateľa) udelených zhotoviteľovi po uzatvorení zmluvy vzťahujúcich sa k plneniu predmetu zmluvy (najmä k upresneniu podmienok vykonania diela a jeho špecifikácii), pričom takéto písomné pokyny objednávateľa (technického dozoru objednávateľa) udelené zhotoviteľovi po uzatvorení zmluvy budú pre zhotoviteľa rovnako záväzné.
* Zhotoviteľ bude povinný vyhotoviť predmet plnenia tak, aby boli dodržané podmienky a vyjadrenia dotknutých orgánov. Projektová dokumentácia bude vypracovaná tak, aby boli dodržané všetky STN normy, zákony a vyhlášky vzťahujúce sa na predmet diela.
* Súčasťou zmluvných povinností zhotoviteľa bude spolupráca zhotoviteľa s objednávateľom pri vyhlasovaní verejného obstarávania na realizačné stavebné práce. Zhotoviteľ bude povinný vysvetliť prípadné otázky účastníkov vo verejnom obstarávaní na realizačné práce.

**Termíny plnenia:**

* Zhotoviteľ bude povinný vykonať, vypracovať, prerokovať a odovzdať objednávateľovi predmet plnenia v nasledovných termínoch:

 AŠ: do 5 týždňov od účinnosti zmluvy

 DÚR: do 10 týždňov od písomnej alebo elektronickej (e-mail) výzvy objednávateľa,

 DSP: do 10 týždňov od písomnej alebo elektronickej (e-mail) výzvy objednávateľa,

AD: počas celej doby realizácie stavby od odovzdania staveniska do právoplatnej kolaudácie všetkých stavebných objektov

**V prípade uplatnenia opcie na zhotovenie a dodanie DRS**

 DRS : do 12. týždňov od písomnej alebo elektronickej (e-mail) výzvy objednávateľa

**Cena: PHZ - 393 000 € z toho:**

AŠ, DÚR, DSP - 235 800 € bez DPH  (60 %)

DRS - 157 200 € bez DPH  (40 %)

* Cena za zhotovenie diela v rozsahu predmetu zmluvy, za podmienok stanovených zmluvou bude stanovená v zmysle ust. § 3 zákona č. 18/1996 Z. z. o cenách v znení neskorších predpisov v súlade s vyhláškou Ministerstva financií SR č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov a bude záväzná. Do ceny budú premietnuté ekonomicky oprávnené náklady, primeraný zisk a bude obsahovať všetky náklady zhotoviteľa na zhotovenie a dodanie diela.

 **Záručná doba a zodpovednosť za vady:**

* Záručná doba na jednotlivé časti diela tvoriace predmet zmluvy bude 5 rokov.- V prípade, ak nedôjde v uvedenej lehote k zahájeniu realizácie stavby  **„Jurigovo námestie**“, záručná doba sa primerane predlžuje do uplynutia doby realizácie stavebných prác a kolaudácie stavby **„Jurigovo námestie**“.
* Ak zhotoviteľ neodstráni vady v požadovanom termíne, alebo ak ich neodstráni správne, prípadne ich nezačne odstraňovať v dohodnutom termíne alebo je vzhľadom ku všetkým okolnostiam zrejmé, že vady v požadovanom termíne neodstráni, objednávateľ je oprávnený odstrániť ich sám alebo dať ich odstrániť treťou osobou, a to na náklady zhotoviteľa, pričom zhotoviteľ sa výslovne zaväzuje a je povinný takto vynaložené náklady objednávateľovi uhradiť.

**Licencie a právo duševného vlastníctva**

* Zhotoviteľ bude mať vysporiadané autorské práva k dielu, ako aj k všetkým častiam diela, vytvoreným osobitne pre objednávateľa na základe zmluvy tak, aby dielo, ako aj jeho časti dodal objednávateľovi bez akýchkoľvek právnych vád. Zhotoviteľ sa zaväzuje, že vykonaním predmetu zmluvy neporuší autorské ani iné práva tretích osôb. Zhotoviteľ sa zaväzuje vysporiadať všetky právne vzťahy s tretími osobami, ktoré sa budú podieľať na vytvorení diela alebo jeho akejkoľvek časti tak, aby si tieto osoby nemohli uplatňovať voči objednávateľovi alebo tretej strane žiadne nároky vyplývajúce im z osobnostných, autorských či iných obdobných práv v súvislosti s plnením záväzkov zhotoviteľa podľa tejto zmluvy.
* Zhotoviteľ udelí objednávateľovi bezodplatnú, nevýhradnú, neodvolateľnú licenciu v zmysle ustanovení Autorského zákona (ďalej len „licencia“) na všetky v čase uzavretia zmluvy známe spôsoby použitia diela vrátane spôsobov použitia diela podľa § 19 ods. 4 písm. a) až d) a písm. f) bodu 1. Autorského zákona, a to v neobmedzenom vecnom a územnom rozsahu., a v časovom rozsahu na dobu trvania majetkových práv k dielu podľa ustanovenia ust. § 32 Autorského zákona (nezávisle od platnosti a účinnosti Licenčnej zmluvy a/alebo zmluvy o dielo).
* Objednávateľ bude oprávnený dielo voľne využívať akýmkoľvek zákonom povoleným spôsobom.
* Zhotoviteľ v celom rozsahu zodpovedá, ak dielo alebo ktorákoľvek jeho časť porušuje autorské práva iných osôb. Rovnako zhotoviteľ zodpovedá za škodu, ktorá vznikne objednávateľovi, ak používaním diela alebo jeho časti dôjde k porušeniu autorských práv tretích osôb.
* Udelenie práv alebo licencií k dielu alebo ktorejkoľvek jeho časti nie je možné zo strany zhotoviteľa jednostranne odvolať alebo zrušiť, a to ani po ukončení trvania zmluvy.
* Zhotoviteľ zodpovedá aj za vady diela, ktoré sa prejavia a vzniknú počas AD.
* Zhotoviteľ zodpovedá aj za škody, ktoré vniknú zhotoviteľovi z dôvodu vád diela, ktoré sa zistia počas realizácie stavby (AD) a to bez ohľadu na záručnú dobu.

**Zápis v registri partnerov verejného sektora**

Zhotoviteľ, ako aj jeho subdodávateľ za podmienok stanovených zákonom č. 315/2016 Z. z. o registri partnerov verejného sektora v znení neskorších predpisov budú povinní na účely poskytnutia riadnej súčinnosti potrebnej na uzavretie zmluvy a počas doby plnenia zmluvy byť registrovaní v registri partnerov verejného sektora, ak im táto povinnosť vyplýva zo zákona o registri partnerov verejného sektora.

**Ďalší obsah zmluvného vzťahu so zhotoviteľom:**

* Zmluva bude obsahovať ďalšie dojednania zmluvných strán predmetného zmluvného vzťahu upravujúce vzájomné práva a povinnosti objednávateľa a zhotoviteľa pri plnení predmetu zmluvy. Návrh zmluvy bude predložený víťazovi súťaže návrhov: „**Jurigovo námestie**“ v rámci priameho rokovacieho konania v zmysle ust. § 81 písm. h) zákona o verejnom obstarávaní.
* Zhotoviteľ je povinný ku dňu podpisu tejto zmluvy uzatvoriť poistenie profesijnej zodpovednosti za škodu spôsobenú pri výkone profesie, ktorá by mohla vzniknúť v súvislosti s jeho výkonom činnosti alebo v súvislosti s výkonom činnosti jeho zamestnancov, a to na výšku 3.000.000,- EUR.